CELEX: 
Language: hu
Date: 2018-06-28 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a bizonyos tengerfenéki fajoknak a délnyugati vizeken folytatott halászatára vonatkozó visszadobási terv létrehozásáról szóló (EU) 2016/2374 felhatalmazáson alapuló bizottsági rendelet helyesbítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A 2016. október 12-i (EU) 2016/2374 felhatalmazáson alapuló bizottsági rendelet a bizonyos tengerfenéki fajoknak a délnyugati vizeken folytatott halászatára vonatkozó visszadobási tervet hozott létre, amely meghatározza az 1380/2013/EU rendelet 15. cikkében előírt kirakodási kötelezettség végrehajtásának részleteit.
            
            
               2017. június 2-án Belgium, Franciaország, Hollandia, Portugália és Spanyolország közös ajánlást nyújtott be a Bizottsághoz az (EU) 2016/2374 felhatalmazáson alapuló rendelettel létrehozott visszadobási terv módosítására vonatkozóan. Ennek alapján elfogadásra került a bizonyos tengerfenéki fajoknak a délnyugati vizeken folytatott halászatára vonatkozó visszadobási terv létrehozásáról szóló (EU) 2016/2374 felhatalmazáson alapuló rendelet módosításáról szóló, 2017. szeptember 20-i (EU) 2018/44 felhatalmazáson alapuló bizottsági rendelet. 
            
            
               Az 1380/2013/EU rendelet 18. cikkének megfelelően az adott térségben folytatott releváns halászati tevékenységek tekintetében közvetlen állománygazdálkodási érdekkel bíró tagállamok (Belgium, Franciaország, Hollandia, Portugália és Spanyolország – a továbbiakban: a délnyugati vizeken érdekkel bíró tagállamok) kidolgoztak és benyújtottak a Bizottsághoz egy közös ajánlást. 
            
            
               Mivel az (EU) 2018/44 felhatalmazáson alapuló rendelet melléklete hibát tartalmaz, annak helyesbítése érdekében megfogalmazásra került ez a felhatalmazáson alapuló helyesbítő rendelet.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A közös ajánlást az érintett tagállamok regionális együttműködés keretében dolgozták ki, technikai szinten a halászati vezetők magas szintű munkacsoportjának iránymutatásai alapján dolgozva együtt, az érdekeltekkel folytatott gyakori egyeztetések mellett.
            
            
               A közös ajánlás kidolgozása során a tagállamok egyeztettek a közös ajánlásban tervezett intézkedésekről a délnyugati vizekkel foglalkozó tanácsadó testülettel. 
            
            
               A bizonyos tengerfenéki fajoknak a délnyugati vizeken folytatott halászatára vonatkozó visszadobási terv fokozatosan bevonja a tagállamok által javasolt halászati tevékenységeket az 1380/2013/EU rendelet 15. cikkében előírt kirakodási kötelezettség hatálya alá, ezért fontos a hiba javítása annak érdekében, hogy következetes visszadobási terv vonatkozzon egyes tengerfenéki fajok délnyugati vizeken folytatott halászatára.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat összefoglalása
            
            
               A jogi intézkedés fő célja a kirakodási kötelezettség végrehajtását elősegítő intézkedések elfogadása.
            
            
               A rendelet meghatározza azokat a fajokat és halászati tevékenységeket, amelyekre különös intézkedések alkalmazandók.
            
            
               Jogalap
            
            
               Az 1380/2013/EU rendelet 15. cikkének (6) bekezdése, valamint 18. cikkének (1) és (3) bekezdése.
            
            
               
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik.
            
         
         
            
               Az arányosság elve
            
            
               A javaslat az 1380/2013/EU rendelet 15. cikkének (6) bekezdése értelmében a Bizottságnak adott felhatalmazás hatálya alá tartozik, és nem lépi túl az említett rendelkezés céljának eléréséhez szükséges mértéket.
            
            
               A jogi aktus típusának megválasztása
            
            
               Javasolt jogi aktus: felhatalmazáson alapuló bizottsági rendelet.
            
            
               Más jogi aktus nem felelne meg a következők miatt: A Bizottság felhatalmazást kapott a visszadobási tervek felhatalmazáson alapuló jogi aktusok útján történő elfogadására. A közvetlen gazdálkodási érdekkel bíró tagállamok benyújtották közös ajánlásukat. A közös ajánlásban és az e javaslatban foglalt intézkedések a rendelkezésre álló legjobb tudományos szakvéleményeken alapulnak, és megfelelnek az 1380/2013/EU rendelet 18. cikkének (5) bekezdésében meghatározott összes vonatkozó követelménynek.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2018.6.28.)
            
            
               a bizonyos tengerfenéki fajoknak a délnyugati vizeken folytatott halászatára vonatkozó visszadobási terv létrehozásáról szóló (EU) 2016/2374 felhatalmazáson alapuló bizottsági rendelet helyesbítéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre
                  1
                és különösen annak 15. cikke (6) bekezdésére, valamint 18. cikke (1) és (3) bekezdésére,
            
            
               mivel:
            
            
               (1)Az 1380/2013/EU rendelet célja, hogy a fogási korlátok hatálya alá tartozó fajok állományait érintő fogások kirakodására irányuló kötelezettség bevezetésével az uniós halászat egészében fokozatosan felszámolja a visszadobás gyakorlatát.
            
            
               (2)A kirakodási kötelezettség végrehajtása érdekében az 1380/2013/EU rendelet 15. cikkének (6) bekezdése felhatalmazza a Bizottságot arra, hogy felhatalmazáson alapuló jogi aktus útján visszadobási terveket fogadjon el a tagállamok által kidolgozott, az illetékes tanácsadó testületekkel egyeztetett közös ajánlások alapján.
            
            
               (3)Az (EU) 2016/2374 felhatalmazáson alapuló bizottsági rendelet
                  2
                a Belgium, Franciaország, Hollandia, Portugália és Spanyolország (a továbbiakban: a délnyugati vizek csoportja) által 2016-ban benyújtott közös ajánlás nyomán visszadobási tervet hozott létre bizonyos tengerfenéki fajoknak a délnyugati vizeken folytatott halászatára vonatkozóan.
            
            
               (4)2017. június 2-án Belgium, Franciaország, Hollandia, Portugália és Spanyolország új közös ajánlást nyújtott be, amely javaslatot tett a visszadobási terv több ponton történő módosítására. Ennek alapján a Bizottság elfogadta az (EU) 2016/2374 felhatalmazáson alapuló rendeletet módosító (EU) 2018/44 felhatalmazáson alapuló rendeletet
                  3
               . 
            
            
               (5)2017. október 26-án a délnyugati vizek csoportja jelezte a Bizottságnak, hogy az (EU) 2018/44 felhatalmazáson alapuló rendelet mellékletében szövegezési hiba fordul elő a szürke tőkehal kirakodási kötelezettség által érintett halászatának leírása tekintetében. Az említett melléklet jelenlegi változata szerint az ICES (Nemzetközi Tengerkutatási Tanács) VIIIc és IXa körzetében fenékvonóhálóval és kerítőhálóval folytatott szürketőkehal-halászatra akkor vonatkozik a kirakodási kötelezettség, ha a 2014/2015-ös időszakban a kirakodott szürke tőkehal összmennyisége az összes kirakodott faj több mint 5 %-át teszi ki, és meghaladja az 5 tonnát. Ez a feltétel azonban már nem alkalmazandó.
            
            
               (6)Ezért az (EU) 2018/44 felhatalmazáson alapuló rendelettel módosított (EU) 2016/2374 felhatalmazáson alapuló rendeletet helyesbíteni szükséges.
            
            
               (7)Mivel az (EU) 2016/2374 felhatalmazáson alapuló rendelet mellékletében lévő szövegezési hiba az (EU) 2018/44 felhatalmazáson alapuló rendeletből ered, és annak érdekében, hogy elkerülhető legyen a kirakodási kötelezettség alkalmazását érintő bármilyen folyamatossághiány vagy jogbizonytalanság, ennek a rendeletnek a kihirdetése napját követő napon kell hatályba lépnie, és azt visszamenőlegesen alkalmazni kell az (EU) 2018/44 felhatalmazáson alapuló rendelet alkalmazásának kezdőnapjától;
            
            
               ELFOGADTA EZT A RENDELETET:
            
         
         
            
               1. cikk
            
            
               Az (EU) 2016/2374 felhatalmazáson alapuló rendelet mellékletében a „3. A szürke tőkehal (Merluccius merluccius) halászata” táblázat negyedik oszlopában a következő szövegrész:
            
            
               „a következő feltételek mindegyikének megfelelő hajók:
            
            
               1.legalább 70 mm szembőségű hálót használ
            
            
               2.a 2014/2015-ös időszakban (1) a kirakodott szürke tőkehal összmennyisége kiteszi az összes kirakodott faj több mint 5 %-át, és meghaladja az 5 tonnát.”
            
            
               helyébe a következő szöveg lép:
            
            
               „legalább 70 mm szembőségű hálót használ”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ezt a rendeletet 2018. január 1-jétől kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
            
               Kelt Brüsszelben, 2018.6.28-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        HL L 354., 2013.1.28., 22. o. 
               
               
                  
                     (2)
                  
                        A Bizottság (EU) 2016/2374 felhatalmazáson alapuló rendelete (2016. október 12.) bizonyos tengerfenéki fajoknak a délnyugati vizeken folytatott halászatára vonatkozó visszadobási terv létrehozásáról (HL L 352., 2016.12.23., 33. o.).
               
               
                  
                     (3)
                  
                        A Bizottság (EU) 2018/44 felhatalmazáson alapuló rendelete (2017. október 20.) a bizonyos tengerfenéki fajoknak a délnyugati vizeken folytatott halászatára vonatkozó visszadobási terv létrehozásáról szóló (EU) 2016/2374 felhatalmazáson alapuló rendelet módosításáról (HL L 7., 2018.1.12., 1. o.).